### Beslutning

Godkendt.

### Sagsfremstilling

## Resume og sagens baggrund

Kalundborg Kommune har fået et påbud fra Forsyningstilsynet om at indsamle erhvervsaffald til markedspris. Der skal derfor tages stilling til, om en takstforøgelse på 15 % for at indsamle erhvervsaffald fra kommunale virksomheder og institutioner kan godkendes. Med godkendelse af takstforøgelsen vil takster for indsamling af erhvervsaffald i takstbladet for 2025, godkendt af Kommunalbestyrelsen den 9. oktober 2024 (Sag nr. 24-010547), skulle ændres.

## Indstillinger

Direktøren indstiller, at:

1. Kommunalbestyrelsen godkender en takstforøgelse på 15 % for indsamling af erhvervsaffald fra kommunale virksomheder og institutioner med henblik på at afspejle markedsprisen bedre.
2. Kommunalbestyrelsen godkender de markerede ændringer i takstbladet for 2025 med virkning fra 1. januar 2025.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Påbud fra Forsyningstilsynet

Bekendtgørelse om lov om miljøbeskyttelse (LBK nr. 1093) § 48 a foreskriver, at Kommunalbestyrelsen skal fastsætte markedspris for kommunal indsamling af erhvervsaffald egnet til nyttiggørelse produceret af virksomheder, som producerer art og mængder svarende til en husholdning, samt for kommunal indsamling af forbrændingsegnet erhvervsaffald.

Forsyningstilsynet konstaterede i november 2024, at Kalundborg Kommune i 2023 ikke har fastsat og opkrævet en pris svarende til markedsprisen for kommunal indsamling af erhvervsaffald på øer uden fast broforbindelse og kommunale virksomheder og institutioner.

Forsyningstilsynet påbyder derfor, at Kalundborg Kommune straks ophører med at tilbyde
indsamling under de nuværende ordninger, medmindre der omgående opkræves en
pris svarende til markedsprisen.

Forsyningstilsynet skal modtage dokumentation for Kalundborg Kommunens efterlevelse af påbuddet senest den 3. marts 2025.

[adresse] afgørelse kan ses i Bilag 1 (Afgørelse til Kalundborg Kommune om manglende overholdelse af kravene om markedspriser).

Indsamling af erhvervsaffald i Kalundborg Kommune

Kalundborg Kommune tilbyder indsamling af husholdningslignende og forbrændingsegnet affald hos kommunens egne virksomheder og institutioner og hos erhvervsvirksomheder på [adresse] og Sejerø. Øvrige virksomheder henvises til private indsamlere. Den kommunale indsamlingsordning for erhvervsdrivende er frivillig. Derfor kan de erhvervsdrivende på [adresse] frit vælge, om de ønsker at anvende den kommunale indsamlingsordning eller en indsamlingsordning udbudt af en privat indsamlingsvirksomhed. På samme måde er der valgfrihed for kommunens egne virksomheder og institutioner.

[adresse] afgørelse hviler på takstbladet for 2023, herunder taksterne beskrevet under Virksomheder og institutioner – Beholdere til dagrenovationslignende affald, se Bilag 2 (Takstblad 2023). Forsyningstilsynet begrunder deres afgørelse med, at taksterne for de private erhvervsdrivende på [adresse] og Sejerø og de kommunale institutioner ikke er fastsat til markedspris i 2023.

I 2024 var der 9 erhvervsdrivende på Sejerø og 120 kommunale virksomheder og institutioner, der er omfattet af ordningen. Kommunalbestyrelsen har i takstbladet for 2025 godkendt en taksstigning på 15 % for de erhvervsdrivende på Sejerø, men ikke for kommunens egne virksomheder og institutioner. Ændring af takstbladet for 2025 vil derfor alene få virkning for kommunens egne virksomheder og institutioner.

Vurdering af markedspriser

I perioden 2023-2024 er der telefonisk foretaget en markedsdialog med to godkendte indsamlingsvirksomheder, der tilbyder indsamling af dagrenovationslignende affald. De to private indsamlingsvirksomheder blev adspurgt om tømning af dagrenovationslignende affald hos de erhvervsdrivende på Sejerø. Indsamlingsvirksomhederne klargjorde, at dette var økonomisk urentabelt at tilbyde, da kun ni virksomheder på Sejerø skal have indsamlet affald, og da det kræver en sejltur på cirka en time hver vej.

I forbindelse med [adresse] afgørelse er der foretaget en mindre supplerende markedsundersøgelse. Denne markedsundersøgelse er baseret på en sammenligning med gebyrer for indsamling af erhvervsaffald i kommuner, som Kalundborg Kommune indgår i kommunale fællesskaber med, samt initiering af kontakt med 11 godkendte indsamlingsvirksomheder. Af de kontaktede indsamlingsvirksomheder har fire virksomheder meldt tilbage, at indsamling for berørte kommunale institutioner og private erhverv ikke giver mening for dem. Én indsamlingsvirksomhed eftersender en oversigt over gebyrer, der vil blive medtaget i bearbejdning af takstbladet for 2026. En liste over kontaktede indsamlingsvirksomheder kan ses i Bilag 3 (Kontaktede indsamlingsvirksomheder).

[adresse] gebyr for indsamling af erhvervsaffald er blevet sammenlignet med gennemsnittet af gebyrer for erhvervsaffald i Kalundborg Kommune, Roskilde Kommune, [adresse], Holdbæk Kommune og Lejre Kommune. Med en gebyrstigning på 15 % for indsamling af erhvervsaffald er Kalundborg Kommune årligt 133 kr. dyrere end gennemsnittet for nærliggende kommuner. Dette begrundes med, at Kalundborg Kommune også har indsamling på ikke-brofaste øer og forskelle i kommunernes indsamlingsordninger. Sammenligningen med nærliggende kommuner kan ses i Bilag 4 (Sammenligning af priser for indsamling af erhvervsaffald i nærmeste kommuner).

Ændringer af gebyrer i takstbladet for 2025

Med baggrund i [adresse] vejledning, i tilsagn fra de to godkendte indsamlingsvirksomheder og i den efterfølgende markedsundersøgelse vurderes det, at taksten for indsamlingsordningen tilbudt til kommunale virksomheder og institutioner skal forøges med 15 % for i højere grad at afspejle markedsprisen. Takstændringen betyder, at kommunale virksomheder og institutioner vil betale 118 kr. mere om året for 26 tømninger af rest- og madaffald og pap, papir og mad- og drikkekartoner. To eksempler er opgjort på omkostningsændringer for kommunale virksomheder og institutioner i Bilag 5 (Forskel i renovationsgebyr for kommunale institutioner og virksomheder).

For at afspejle markedsprisen skal der foretages ændringer i takstbladet for 2025, godkendt af Kommunalbestyrelsen den 9. oktober 2024. Ændringer i Takstbladet for 2025 ses markeret med gult i Bilag 6 (Takstblad 2025). Forskellen på de godkendte gebyrer og alle ændrede gebyrer er fremhævet i Bilag 5. Eksempelvis ændres gebyret for 26 tømninger af rest- og madaffald for kommunale virksomheder og institutioner fra 1.112 kr. årligt (godkendt) til 1.279 kr. årligt med en gebyrstigning på 15 %.

## Økonomiske konsekvenser

Det forventes, at en takstforøgelse på 15 % for erhverv og kommunale institutioner vil have en mindre betydning for de kommunale institutioners økonomi. For affaldsområdets økonomi vil der være en minimal indvirken, dels fordi gebyrer nedskrives (svarende til knap 6 mio. kr. fra mellemværende i takstbladet for 2025), og dels fordi kommunale institutioner forventes at skulle betale tilsvarende pris hos en privat indsamlingsvirksomhed. Dog ville et skift til en privat indsamlingsvirksomhed for kommunale institutioner kræve visse administrative omkostninger, hvilket ikke bliver aktuelt ved forøgelse af taksterne for erhverv og kommunale institutioner til markedspris.

### Sagens forløb

06/02/2025 Teknik- og Miljøudvalget
Anbefales.
19/02/2025 Økonomiudvalget
Anbefales.